Nada Novović
Ljubav potomaka majmuna
i
dece Božije
                                                                           „Srce ima svoj red: duh ima svoj red,

                                                                           koji se drži načela dokazivanja.

                                                                           Srce ima jedan drugi. Čovek ne dokazuje
                                                                           da treba da bude volje voljen izlažući
                                                                           redom razloge ljubavi: to bi bilo smešno.“


Boj ljubavni
   Nije retko „ubeđenje“ da se o ljubavi ne može „jasno“ i „razgovetno“ govoriti, iz razloga što je ljubav nerazumna, nadilazi mogućnost „preciznog“ racionalnog poimanja. No ako već hoćemo da rizikujemo, kao u ruletu, usuđujemo se da hoćemo, onda bi nam valjalo govoriti (ljubavno se snishodeći i pseudopolitomično artikulišući)
: na „sistematičan“, „metodičan“, „temeljit“, „jasan“, „razgovetan“, „pregledan“, „korektan“, „nepopularan“, „uređen“, „uredan“, „pravilan“ i „disciplinovan“, „discipliniran“, „ozbiljan“, „nefragmentaran“ i „nerapsodistički“, i naravno, ne zaboravimo najvažnije: neslobodan način! Dakle, valjalo bi nam govoriti o pojedinim frontovima sukoba potomaka majmuna i dece Božije.

   Jedan od „neubeđenih“, slobodno oslobođen neslobode, potomak dece Božije, Vladimir Solovjov u članku „Smisao Ljubavi“
 sebi i nama, svima koji hoće ukazuje, projavljuje, svedoči o smislu ljubavi; tačnije smislu polne ljubavi. „Ubeđeni“ potomci majmuna, odmah bi voleli dodati, da je produženje vrste jedini smisao polne ljubavi ako ga i ima 
.

   Solovjov bi dodao: „Ja držim  da je takvo shvatanje pogrešno – ne samo na osnovu nekakvih idealnih pretpostavki, već pre svega na osnovu prirodno istorijskih činjenica. Da je razmnožavanje živih bića moguće i bez polne ljubavi jasno je već iz činjenice da se ono vrši i bez podele na polove“
. Pol i ljubav nisu imali „sreće“ u istoriji, sve je to bilo strpano nekud u podzemlje, jedino je umetničko stvaralaštvo govorilo o tajnama čovekove duše, otkrivajući bogato individualno iskustvo. Oficijelno hrišćanstvo je dopuštalo polnu ljubav samo kao slabost, koja je svojstvena čovekovoj grešnoj prirodi. Tako je polna ljubav postala slabost, stid, nešto skoro prljavo. Antihrišćanska i antireligiozna svest našeg doba je zapanjujuće bliska lažnoj askezi iz vremena srednjovekovnog hrišćanstva, bez obzira na to što je današnji čovek daleko od Hrista. Vladajuća hrišćanska svest je čitav problem pola i ljubavi povezala sa vulgarnim tumačenjem dualizma duhovnog i telesnog, naglašavajući grešnost telesnog, a to je bila ne samo moralna nego i metafizička pogreška. Ovaj dualizam se zadržao i do danas. Istorijsko hrišćanstvo nije uspelo da preobrazi plot, ono je stvorilo haos otrovavši sve plotsko. Telo je shvatano kao tamnica duše 
, umesto telo deo duše, stanar duše i hram; „Brat-telo“
.

   Setimo se samo „crne ovce“ par excellance među sholastičarima: u jednoj napomeni, znameniti istoričar Etjen Žilson u svom radu „Duh Srednjovekovne Filosofije“
 citira Svetog Grigorija Nisijskog, koji je tvrdio da se duša od tela nikada sasvim ne odvaja. Ali njega niko nije slušao, već su se njegove tvrdnje smatrale „neobičnim“.

   „Netrpeljivost“ tela i duše odrazila se na pol i ljubav tako što „strasno telo“ nasladi sklono, nije moglo da podnese „popovanje“ „bestrasne duše“; iako je i ona za „sladostrašće“ znala, iako prilično drugačije od onog telesnog
. Potomci Apsolutnog (Nužnog) Duha Majmuna i Branioci intelektolatrijskog
 „shvatanja“ Božanstva-Suštine, harmoniju duše-tela isterali su „nužnošću“ za „vjeki vjekov“, kao oni misle. „Apsolutna Nužnost“ razdvojila je, „oslobodila“ duh od tela, i ta ista „Nužnost“ upravlja njihovim životima zasebno, ali potomci dece Božije nisu ubeđeni u iskustvo prethodnih, i misle da iskustvo ne daje ni bezlično-i-bezsaborno-opšte, ni nužne istine. Niti ih prima. Iskustvo pruža samo „ubeđenje“, a ono ne uliva poverenje. Da i ne spominjemo ukustvo.
   U stvari ljubavne, dakle par excellence slobodne, uselila se nužnost, nasilno ili slobodno, kako je ko odabrao
. Potomci dece Božije, setili su se, da je Ljubav dar Boga Živoga, Delatnog Boga: Sebedavanje Boga Ljubavi: da i čovek po uzoru na Boga zavoli svakoga i sve, da se obožujući se oljubavi, postajući mali bog po blagodati odnosno: mala ljubav po blagodati! „Bezosećajni i Samodovoljni“ Aristotelov, Spinozin, i mnogih njihovih drugara „bog“, postideće se svakako pred Kjerkegorovim rečima: „Ubeđen sam da Je Bog Ljubav“
 Ljubav, slobodno, suspenduje etičko
, rađa se u divljenju i ushićenju, kada se lice ozari, i kada ljudsko biće počinje da žudi za drugim u nastojanju da izađe iz samoće i da prevlada egoističko samozadovoljstvo. Udaren sa Malleum Dei
, egoizam je kod Solovjova neslavno prošao: „Smisao čovečije ljubavi uopšte jeste opravdavanje i spasavanje individualnosti putem žrtvovanja egoizma. Laž i zlo egoizma nimalo nisu u tome što čovek sebe precenjuje, što sebi pridaje apsolutni značaj i apsolutnu vrednost: u tome je on u pravu, jer svaki ljudski subjekat, kao samostalno središte životnih sila, kao potencija beskrajnih savršenstava, kao biće koje je u stanju da svojom svešću i životom primi istinu, svaki čovek kao takav ima apsolutni značaj i vrednost, on jeste nešto apsolutno nezamenljivo i prema tome ne može da preceni sebe. Osnovna laž i zlo egoizma nije u toj apsolutnoj samosvesti i samooceni subjekta, već u tome što opravdano pripisujući sebi bezuslovni značaj, on neopravdano drugima osporava taj značaj.“
 „Postoji samo jedna sila koja može iznutra, u korenu da potkopa egoizam, i de facto ga potkopava, a ta sila je ljubav, i to, pre svega, polna ljubav.“
 Tajna razdvojenosti u svetu i tajna ljudskog sjedinjenja u vezi su sa polnom ljubavlju. Pol je ono što treba da bude prevaziđeno. Prevazilaženje pola nije njegovo negiranje, bespolnost, već nadilaženje: androginost. Pol ima i telesnu i duhovnu prirodu. Kao što i telo nije samo fizička materija koja se iscrpljuje u u fizičkim i hemijskim manifestacijama. Telo je nešto metafizičko i mistično, jednako kao i duh. To je naslutio još i Platon, uočivši razliku koja postoji između nebeske i zemaljske  Afrodite, između ljubavi koja vodi besmrtnosti, i ljubavi koja je zemaljski uobičajena, prirodna.
 Prema Platonovom učenju koje je zaodenuto mitološkim duhom, pol je rezultat podvajanja prvobitne celovite ljudske prirode, koja se razdvojila na dve polovine, i ljubav je žudnja da se polovine spoje. Tako, prema Platonu, polna žudnja i tajna ljubavi teže prevladavanju tragične podvojenosti među polovima. Prevladavanje, ili bolje rečeno isceljivanje: ocelovljenje pola, uz milost Božiju odigrava se kroz-i-u-ljubavi, saborno i lično (sabornolično), a ne anonimno
 i privatno. Predati sebe u ruke Boga Živoga, Boga Živih
, jeste strašno, a pokoriti se bezličnoj nužnosti za koju se ne zna kako se ugnezdila u postojanje – nije strašno, to je nešto radosno i umirujuće! „Istina – što nikada ne treba zaboraviti – strah pred slobodom je očevidno, bitna crta naše možda deformisane, pa ipak, naše prirode.“ Neverna, plašljiva ljudska priroda, traži razloge Božije Ljubavi prema ljudima, i Ta joj Ljubav deluje kao „Luda Ljubav Božija“.
 Što i jeste, jer Ljubav Božija Nadrazložna je i „Bezrazložna“. Po uzoru na Nju, jer drugih uzora i nema – ljubav jednog Ja prema Ti (ili: ljubav jednog Mi prema drugom Mi; štaviše, ako tako volimo: ljubav jednog Svi prema drugom Svi, odnosno prema svim drugim Svima: Sabornolična Ljubav svih sabornoličnih i svega sabornoličnog prema svima sabornoličnim i svemu sabornoličnom: u Saboru i iz Sabora Sveta Trojice Boga Koji da bi svi i sve beskonačno prevazilazili sebe iz slave u slavu bez kraja – bez početka! – i bez protivnosti Nadbeskonačno Nadprevazilazi Sebe ) nema razloga, oslobođena je „razloga“: „Sa one strane misli i poznanja.“
 „Sve što je Božije to je iznad prirode razuma i misli.“

   Nestrpljivi i netrpljivi vole da upitaju, trebalo bi u ime njih, ako hoćemo, upitati: „Zašto se desila podela na polove?“ Da li da pitamo? I koga da pitamo? Birajmo i to kao i sve ostalo što biramo! Sveti Grigorije Nisijski, ako hoćemo njega da pitamo, reći će jedno. Hegel, ako ćemo i njega da pitamo, odgovoriće prilično drugačije. Sveti Grigorije Nisijski bi rekao, predosećao je Bog da će se greh desiti, a ipak je želeo da osigura trajanje ljudskog roda, i stvorio je muškarca i ženu.
 Hegel bi rekao, da nije tako bilo čovek nikada ne bi znao! A znanje je, kao što nas uči Hegel, najveća vrednost smrtnog nam života. Hegelovo i ne samo njegovo credo ut inteligam
 stoji naspram credo ut vivam
 čestica Božijih, microteos-a. Sveti Jovan Damaskin, ako bi i njega pitali, brižno  bi upozorio i opomenuo, u svom „Tačnom Izloženju Pravoslavne Vere“
, i pozvao da duhovno razgledamo, duhovno rasuđujemo, da razlikujemo duhove. („Pazite se dečice da vas ko ne prevari.“) „Ako neko razmišljajući na koji način je i zašto Bog sve preveo iz nebića u biće, poželi to dokučiti prirodnim umovanjem, neće to shvatiti, jer to znanje je duševno (psihičko) i demonsko.“
 Nije zgoreg poslušati i Paskala, ako hoćemo: „Sve što je neshvatljivo, ipak zato postoji, beskonačan broj, beskonačan prostor, jednak konačnom.“
 Kjerkegor, ako bude upitan bez žurbe, će reći: „Bog se iz ljubavi večno odlučuje da se pojavi.“

   No vratimo se Solovjovu ako hoćemo. Postoji bolest koja se zove fetišizam ljubavi, i o toj pojavi govori Solovjov u pomenutom članku. Ta bolest prepoznaje se po tome što predmet ljubavi više nije čovek u svojoj celovitosti, nego nešto što je deo čoveka u izvesnom smislu – kosa...noge, ruke, usne pobuđuju ljubav i zaljubljenost i pretvaraju se u ono što se zove Fetiš. Fetišisti ne primećuju ono što se zove individualnost. Na žalost, bez bojazni od preterivanja, može se reći da od bolesti Fetišizma u ljubavi pate manje-više skoro svi ljudi našeg vremena. Isključivo plotska, fiziološka ljubav, koja u našem vremenu zauzima glavno mesto nije ništa drugo nego svojevrsni Fetišizam, jer takva ljubav ne oseća celinu ličnosti i smisao ljudske individualnosti. Ljubav koja obožava pojedine osobine duha ili tela – divne oči, senzibilne usne, duhovne odlike karaktera ili intelektualne sposobnosti, jeste fetišizam jer se i tu zanemaruje punoća ličnosti. Muškarci su zaljubljeni u mnogo žena, žene su zaljubljene u mnogo muškaraca, svi su zaljubljeni u nekoga i obuzeti neodoljivom žudnjom koja nema granica. Nema u tome ničega što zaslužuje moralnu osudu, ali u tom fetišizmu, u tom usitnjavanju ljubavi u objektu ljubavi, skriva se strašna tragedija. Donžuanstvo je gubljenje ličnosti u ljubavi – to je snaga ljubavi lišena smisla. Ako je nenormalan onaj polni opdnos u kome deo ima značaj celine, onda bi ljude koji na ovaj ili onaj način kupuju žensko telo...i time odvajaju telo od  duše, trebalo smatrati nenormalnima u seksualnom smislu, psihički bolesnima, fetišistima u ljubavi i čak nekrofilima. Pa ipak, na ove ljubitelje leševa koji umiru za života, gleda se kao na normalne ljude, a kroz ovu drugu smrt prolazi skoro čitavo čovečanstvo.“

   Tragična je i užasna samoća koju čovek oseća pred drugim čovekom. Od te samoće se može izaći samo uz pomoć Erosa. Erosa o kome je govorio Hristos, i pomoću koga je hteo da ujedini sve ljude u Bogu (jer čovek je živa ikona Boga Živoga, a ne „čovek privid“, „čovek fenomen“, „čovek mutacija“, „senka“, „sablast“, „tangenta“
, „simulakrum“). Ljubav nije „prirodna“, uokvirena zakonima prirode, već Nadprirodna. (Iako je doduše i sva, pa i pala priroda, u dubinama svojeg Postanja i visinama svojeg Eshatona – nadprirodna; mi, po Svetom Vasiliju Velikom, ne možemo shvatiti suštinu ni jednog jedinog mrava, i on je naš mali brat-beskonačna-tajna – ali ga možemo sa zahvalnošću od Stvoritelja i Oljubavitelja svih i svega primati diveći se i čudeći i prinositi Mu ga sa svom tvari oljubavljenog našom ljubavlju od Ljubavi Onoga Koji Predvečno i Nadbespočetno Zavole nas; po Svetom Grigoriju Nisijskom, a i drugim Svetim Ocima, štaviše, sva tvar i svo veštastvo su u svojim dubinama neveštastveni i duhovni!) Ljubav je slobodna, saborna, lična; (ili, još lepše rečeno: Ljubav je Slobodni Sabor svih ličnosti i svega ličnosnog u Saboru i iz Sabora Svete Trojica Boga Koji Je Istina: dakle Sloboda Večnog Života u Ljubavi iz Ljubavi i za Ljubav: sa Ljubavlju i svim malim ljubavima po blagodati sabornoličnim u Sabornoličnom i iz Sabornoličnog kao i Sabornolični u svim i iz svih sabornoličnih.); ljubav ljudsku ličnost potvrđuje u večnosti, i iz večnosti. Hristos je učio da su ljudi deca Božija i da treba da se vole ljubavlju koja je dar Božanske Milosti. Njegovo učenje „o“ ljubavi je ostalo neshvaćeno, ono nije „primljeno“. Bog ne traži ni sažaljenje ni altruističku ljubav, njega se ne treba bojati, Boga treba voleti. Altruistički moral (izmišljotina 19. veka) nije u stanju i neće ni biti, da prevlada podvojenost među ljudima, to je hladna i mrtva ljubav – „staklena ljubav“. Hristov Eros nije netelesan, to nije neko „impotentno-moralističko“ biće
, to je stvarna ljubav koja je u stanju da preobrazi plot.

   Ženski problem, pitanje koje je danas aktuelno pre svega kao socijalni problem, u suštini je problem pola. Borba za emancipaciju žena, bar onako kako se do skora vodila, ima i svoje ružno naličje: ima u tom svetskom pokretu i lažnih tendencija, koje ugrožavaju ono najuzvišenije, pomisli o Božanstvenom Erosu i lepotama nebeske Afrodite. Ženski pokret u osnovi je usmeren protiv smisla ljubavi, on zaobilazi suštinu pola i stvara površne i iluzorne predstave. U tom pokretu polazi se od pretpostavke da je muškarac normalan čovek, individualnost, da on nije nikakava polovina individualnosti, i da prema tome treba biti muškarac da bi se postalo čovek. Majmunski ličiti na muškarca, postati neka vrsta muškarca drugog reda, i odreći se ženstvenosti – to je ideal žena koje su najnapredniji borci za emancipaciju. U tom smislu, pokret za emancipaciju žena ponižava dostojanstvo žene, i kompromituje njenu ulogu u svetu. U tom pokretu na ženu se gleda kao na slabo biće, sklono prihvatanju ropstva. Tako se stvaraju nekakvi produkti drugog ili trećeg reda, svet je pun žena koje su loše kopije muškaraca – na sve strane se sreću nekakava aseksualna bića lišena individualnih crta, koja jedino znaju da podražavaju. Gubi se stvoreni lik večne ženstvenosti
, nestaje lepota, i prihvataju se samo muški poroci, koji se proglašavaju za ljudske vrline. U sferi takozvane muškarčeve delatnosti, žene do sada nisu stvorile ništa značajnije, niti će ubuduće stvoriti nešto, svaki „muški posao“ koji žena uradi nosi na sebi pečat osrednjosti. Žena nije biće koje je niže od muškarca, ona mu je jednaka, ali njene sposobnosti treba da dođu do izražaja u takozvanoj ženskoj sferi. Sve te feministkinje „potkovane“ raznim seminarima, koje stižu na sve sastanke i koje prisustvuju svim mitinzima, ostavljaju odbojan utisak. Žena više kao da ne želi da bude lepa, ne želi da bude ushićenje i ljubav, ona nastoji da bude vulgarna. To je znak duboke krize ne samo ženskog bića, nego i bića čovečanstva u celini. Mistički smisao polne ljubavi ne podrazumeva mehaničko izjednačavanje žene i muškarca. Polovina ne može biti celina. Ne može se od žene načiniti muškarac i obrnuto. Ravnopravnost muškarca i žene treba da bude proporcionalna. To bi trebala biti jednakost dvaju osobenih vrednosti. Žena treba svoje načelo da unese u sve sfere života, ona treba snagom tog načela da oplemeni svako čovekovo delo. Neka ženama bude obezbeđen pristup u svim oblastima života, neka joj budu dostupna sva blaga kulture, neka se obrazuje isto kao i muškarac, neka ostvari svoja politička prava, ali neka ne podražava muškarce i neka je to podražavanje ne obezliči i ne pretvori u majmunsko biće koje imitira i kopira. Borba za nadmoć koja postoji između muškarca i žene, zloba u ljubavi koja truje odnose među polovima, može biti okončana samo pronalaženjem religioznog smisla ljubavi. Socijalne reforme i društvani prevrati ne rešavaju problem pola i ljubavi. „Prvobitni tajanstveni lik Božiji po kojem je sazdan čovek ne odnosi se na pojedinačan deo ljudskog stvorenja, već na istinsko jedinstvo dve njegove strane, muške i ženske.“
 Bog je autoritet (prema latinskom korenu, onaj koji pomaže, unapređuje, neguje) i kao takav On se odnosi prema Svojoj tvorevini, tako bi trebalo da se muškarac odnosi prema ženi.

   Religiozni smisao ljubavi, na kome insistira Solovjov, deluje nekima, možda nedostižno, čak i ako ga smatraju valjanim. „Racionalno“ (metodima intellectus-a   separatus-a
) može se prigovoriti Solovjovu. „Takvo znanje nije racionalno opravdano i ne zadovoljava (voljene) kriterijume opštosti i nužnosti!“ Tačno, nije ni raciolatrijsko, ni nužno (već, pre svega – nežno!), ni bezlično i bezsaborno abstraktno „opšte“. I vera u Boga, i klanjanje idolu sopstvenog „autonomnog“ i „ravnobožnog“ razuma, isto su izrazi želje i volje, koja se ne može „dokazivati“. Mi nalazimo da je stvarnost „racionalna“ po modelu sopstvenog palog, pomračenog, odboženog i izbezumljenog, od Boga nam datog i zadatog razuma (da ga obožimo, ali ne „sami“, jer sami ništa ne možemo činiti!, već zajedno sa Bogom: sinergijski tj. Sadelatno, i time sa svom braćom i svom tvarju ), zato što se pomračiše luda srca naša – ni zbog čega! – mi želimo lažnom „slobodom“ da stvarnost (pa, neki među nama, i Netvarni Bićetvorac svih i svega, i Njegove Nestvorene Obožujuće Blagodatne Energije!) bude „racionalna“ potčinivši se našem „oštroumnom“ bezumlju, maloumnosti, i umobolnosti – za koje smo sebi skovali i „odgovarajuća“ imena: „Čisti Um“, „Intelectus Separatus et Emancipatus a Deo“, „Svet Čistih Ideja“, „Večne i Nužne Istine Logike, Matematike i Geometrije (i naravno Morala itd.)“, „Apriorne Kategorije“, „Apsolutno Znanje“, „Umska Nužnost“, „Fundamentalna Ontologija“, „Fenomenološka Evidencija“, „Pozitivno Naučno Znanje i Zakoni“... Vera u racionalnost ljudske prirode čedo je naših želja.
 Poslednja i prva i svaka do daljnjeg, odluka je naša. Zaljubljenici u ljubav nadracionalnu (Njenom Ljubavlju prema njima!) „Koja Pobeđuje smrt“, reći će „nužnosti“, odnosno „neslobodnoj slobodi“
, noli me tangere.
 Ljubav je čudo!
 Ako ovo uvredi Hegele i hegel-Ovce ostaje im da „teraju“ po svome, i nužnošću isteruju sablazan, ludost i čudo: „Čudo je samo nasilje nad prirodnim redom i vezom stvari i time nasilje nad duhom.“ Imajući na umu ljubav
 (ili, bolje rečeno, um u njoj i iz nje), omniteozis
 i bogočovečanstvo
 - umesto „čovek nepotreban Bogu“, „nužnost pada“
 i „spasenje samo sopstvenim snagama“( ili „bez ikakvog sopstvenog učešća“)
, i „večnu preraspodelu starog“, „esse“ umesto „Fiat“
 – potomci dece Božije ako hoće mogu da zapevaju: „Zaslužniji udaraca nego poljubaca, mi se ne bojimo zato što volimo!“

   „Istinska ljubav zasniva se na istinskoj veri.“
 „Teološki front je ipak front svih frontova, sukob svih sukoba, zagrljaj svih zagrljaja, sabor svih tabora (i, možda, tabor svih sabora). „Armagedon“ – poprište gde svi veruju – ali jedni u „boga“ „koji se klanja večnim i nužnim zakonima i principima logike, matematike, geometrije, estetike, etike (pa, na kraju, „i“ teologije naučnih teologa unutar granica njihovog ali kao da nije njihov samog čistog uma)“, a drugi – u Boga Svemoćnog i Sviljubećeg Sviobožitelja Kome se svi pokoravaju, a Koji Se ne pokorava nikome i ničemu, Boga Tvorca svega vidljivog i nevidljivog, Boga Slobode, Boga Ljubavi.“

   Čak se i Viljem Džejms slaže, da ovakva pitanja odlučuje naša vera, a ne naša pseudologika
, iako ne kaže otvoreno za šta (odnosno: za „nikoga“, ili Nekoga?!) se on odlučio.

   A, ako se još neko „usuđuje“ pitati „radi čega se voli?“? A mnogi se usuđuju, ostaje im samo da se nadaju Milosti Malja Božijeg, kao pomoći da shvate, osete da se voli „ni zbog čega“, i samo se za takvu ljubav može reći da je „jača od smrti“.

   „Boj ljubavni traje neprestano, velika trka za venac besmrtnosti
, među česticama Boga i „anonimnim i autonomnim potomcima majmuna heautontemoroumenosima“
; Velika i Poslednja Borba za duše ljudske
 - : Život čovečiji koji je praznik velik i težak
“.

   Veliko Zajedničko Delo Bogočovečanskog Napora
, bogotražiteljske volje, rezultiraće Omniteozisom
 gde će svi biti mali bogovi po blagodati, a sva sestra tvar bogotvar od bogova od Boga primljena i Bogu prineta.
� Blez Paskal, „Misli“, BIGZ, odlomak 238.


� Pseudopolitomično artikulišući: tobože višečlanom podelom uobličavajući.


� Vladimir Solovjov, „Svetlost sa Istoka“(izbor iz dela), „Logos Ortodos“, Beograd, 1995.


� Npr. Hegel, Niče, Šopenhauer, i brojni poštovaoci darvinizma (uz dodatak nekakvih „etičko-     građanskih“ razloga).


� V. Solovjov, „Svetlost sa Istoka“, str. 37. 


� Korpusoborstvo: „teloborstvo“ („borba protiv tela“), čak „hula na telo“ kao hram duha. Upor. kod Dionisija Dejana Nikolića, „Kreacioeksnihiloborci i Kreacioeksnihilopoštovaoci“, deo rada je objavljen u majskoj svesci „Književne Reči“ 1997. godine u Beogradu, a ceo traktat je sada dostupan i kao knjiga, u izdanju „Svetovi“ Novi Sad, i Srpsko Književno-Filosofsko Društvo „Filokalija“ Beograd, 2004.


� Izraz Svetog Frančeska iz Asizija.


� Etijen Žilson, „Filosofija u Srednjem Veku“, Izdavačka Knjižarnica zorana Stojanovića. Sremski Karlovci i Novi Sad, 1997., s. 56.


� Nikolaj Berđajev, „Ruska Religijska Filosofija i Dostojevski“, Partizanska Knjiga, Beograd, 1982.


� Intellectus: „intelekt“, „razum“. Latrio: „klanjanje. Isto kao i 6.


� Upor. Lav Šestov, „Atina i Jerusalim“, Mediteran, Budva, 1990.


� Sjeren Abi Kjerkegor, „Strah i Drhtanje“.


� Sjeren Abi Kjerkegor, „Ponavljanje“.


� Božiji Malj.


� Vladimir Solovjov, „Svetlost sa Istoka“, s. 19 i 20. 


� Ibid. s. 21.


� Upor. Platon, „Gozba“.


� Upor. Imanuel Kant, „Religija unutar granica Čistog Uma“(„Istine uma važe anonimno“)!


� Nikolaj Fjodorov, „Filosofija Zajedničkog Dela“, Logos Ortodos, Beograd, 1994.


� Upor. Kod Pavla Evdokimova, „Luda Ljubav Božija“.


� Kod Plotina.


� Sveti Jovan Damaskin, „Tačno Izloženje Pravoslavne Vere“, Luča, Nikšić, 1985, paragraf 1984.


�Kao i 8, s. 58.


� Verujem da bih znao.


� Verujem da bih živeo.


� Isto kao i 20.


� Upor. kod Svetog Jovana Damaskina.


� Upor. B. Paskal, „Misli“, odlomak 430.


� Upor. S. A. Kjerkegor, „Filosofske Mrvice“.


� V. Solovjov, „Svetlost sa Istoka“, s. 38.


� Upor. Viljem Džejms, „Pragmatizam“, Karijatide, Beograd, 1940.


� Upor. V. Solovjov, „Svetlost sa Istoka“.


� Ibid.


� Ibid. s. 48.


� Razum „odvojen“ (i „nezavistan“)od Boga.





� Upor. Lav Šestov, „Atina i Jerusalim“.


� Dionisije Dejan Nikolić, „Kreacioeksnihiloborci i Kreacioeksnihilopoštovaoci“, Svetovi i Srpsko Književno-Filosofsko Društvo „Filokalija“, Novi Sad, 2004. Upor. Kod Svetog Maksima Ispovednika.


� „Ne dotiči me se.“


� Upor. Lav Šestov, „Apoteoza iskorenjenosti“, CID, Podgorica, 1996 („Evropa je davno zaboravila čudo.“). 


� Mikailo Bodiroga, „Roman o Jeremičku“, KOS, Beograd, 1994.


� Svioboženje.


� V. Solovjov, „Predavanja o Bogočovečanstvu“, Logos Ortodos, Beograd, 1996.


� Npr. Lajbnic.


� Gnostici, Nestorijanci, Jezuiti...i Kalvin i Jensenisti.


� „Jeste“ umesto „Neka Bude!“


� Sveti Bernar od Klervoa.


� V. Solovjov, „Svetlost sa Istoka“, s. 45.


� Dionisije Dejan Nikolić, „Kreacioeksnihiloborci i Kreacioeksnihilopoštovaoci“, Svetovi i Srpsko Književno-Filosofsko Društvo „Filokalija“, Novi Sad, 2004.





� Upor. V. Džejms, „Pragmatizam“.


� Kod Svetog Teodora Studita.


� Heautontemoroumenos: onaj koji muči samoga sebe; naziv jedne Terencijeve komedije, a i jedne pesme iz Bodlerovog „Cveća zla“.


� Kod Plotina.


� Kod Svetog Teodora Studita.


�  Dionisije Dejan Nikolić, „Kreacioeksnihiloborci i Kreacioeksnihilopoštovaoci“, Svetovi i Srpsko Književno-Filosofsko Društvo „Filokalija“, Novi Sad, 2004.


� Upor. N. Fjodorov, „Filosofija Zajedničkog Dela“, i V. Solovjov, „Predavanja o Bogočovečanstvu“.


� Svioboženjem. 





PAGE  
1

